b'\n_START_ARTICLE_\nTermokemija\n_START_PARAGRAPH_\nT\xc3\xaarmokem\xc3\xadja v termodinamiki in fizikalni kemiji predstavlja \xc5\xa1tudij energijskih sprememb pri kemijskih reakcijah in fizikalnih spremembah, kamor sodita npr. taljenje in vrenje. V splo\xc5\xa1nem se termokemija ukvarja z energijskimi spremembami pri razli\xc4\x8dnih procesih, kot so me\xc5\xa1anje, fazni prehodi, kemijske reakcije, v podro\xc4\x8dje termokemije pa spadajo tudi izra\xc4\x8duni nekaterih fizikalnih zna\xc4\x8dilnosti snovi, kot so npr. toplotna kapaciteta, tvorbena energija, entalpija in prosta energija.\n_START_SECTION_\nKalorimetrija\n_START_PARAGRAPH_\nToplotne spremembe pri razli\xc4\x8dnih procesih je najenostaveje meriti s pomo\xc4\x8djo kalorimetrije. V ta namen se uporablja kalorimeter - toplotno izolirana naprava, v kateri se izvaja kemijska ali fizikalna sprememba. Temperaturo v kalorimetru je mogo\xc4\x8de meriti s termometrom ali termo\xc4\x8dlenom, iz \xc4\x8dasovno-temperaturne odvisnosti pa lahko izlu\xc5\xa1\xc4\x8dimo \xc5\xbeelene termodinamske podatke. Moderni kalorimetri so pogosto avtomatizirani in omogo\xc4\x8dajo hitro branje izhodnih podatkov (npr. pri diferen\xc4\x8dni kalorimetriji).\n_START_SECTION_\nSistemi\n_START_PARAGRAPH_\nV termokemiji se uporablja ve\xc4\x8d termodinamskih definicij. Sistem predstavlja dolo\xc4\x8den del vesolja, ki ga obravnavamo. Vse kar se ne nahaja v sistemu imenujemo okolica sistema. Sistem je lahko izoliran (sistem si z okolico ne more izmenjevati ne toplote ne snovi, kot npr. dobro zaprta termovka), zaprt (sistem z okolico lahko izmenjuje toploto, ne pa snovi, kot npr. radiator) ali pa odprt (sistem si lahko z okolico izmenjuje tako toploto kot snov, kot npr. plavalni bazen).\n_START_SECTION_\nSpremembe\n_START_PARAGRAPH_\nSistem je podvr\xc5\xbeen dolo\xc4\x8deni spremembi, ko se ena izmed lastnosti sistema spremeni. Spremembe v sistemu lahko potekajo pod razli\xc4\x8dnimi pogoji. Pri izotermni spremembi temperatura sistema tekom spremembe ostaja konstantna, pri izobarni spremembi se ohranja tlak sistema, pri adiabatni spremembi pa sistem z okolico ne izmenjuje toplote.'